Babylon Berlin

Babylon Berlin er en tysk tv-serie som forener thriller-genren og politisk-historisk drama. Den er en samproduksjon mellom de tyske selskapene X Filme Creative Pool, Degeto Film (en avlegger av ARD) og Sky Deutschland, et datterselskap av britiske Sky plc. Serien er lagt til Weimarrepublikken på slutten av 1920-årenes Berlin, noen år før nazistenes maktovertagelse. Innspillingene begynte våren 2016, og i 2022 var det produsert fire sesonger av serien.


== Handling ==
Serien er et thrillerpreget politidrama med inspektør Gereon Rath (Volker Bruch), en veteran fra skyttergravene i verdenskrigen, i sentrum. Han er sendt til Berlin fra sedelighetsavdelingen i sin hjemby Köln for å efterforske politisk brisant utpressing på bakgrunn av seksuelle avvik i miljøet omkring Konrad Adenauer. Rath samarbeider med en eldre kollega, Bruno Wolter (Peter Kurth), en politimann som viser seg å ha ekstremnasjonalistiske holdninger, og Charlotte Ritter (Liv Lisa Fries), en ung kvinne fra en svært fattig familie som må livnære seg av strøjobber og deltidsprostitusjon.
Til tross for sin bakgrunn har hun ambisjoner om selv å bli politiefterforsker. I løpet av saken blir de tre innblandet i en affære som er preget av blant annet en illegal gulltransport, kupplaner, terrorisme, korrupsjon og internasjonal våpenhandel.Handlingen er innfelt i en større internasjonal sammenheng, hvor forholdet til den unge stalinistiske Sovjetunionen og dens kamp mot Leo Trotskijs tilhengere spiller en sentral rolle. Alle de politiske fraksjonene og noen av enkeltpersonene er på jakt efter en mystisk gulltransport som er fraktet med et tog fra Sovjetunionen til Tyskland og skal vise seg å spille en sentral rolle i handlingsforløpet.Babylon Berlin skildrer blant annet tidens sosiale forhold og de stadig mer brutale sammenstøtene mellom forskjellige fraksjoner, deriblant det gryende NSDAP, de tyske kommunistene og den nasjonalkonservative bevegelsen. Mens denne politiske bevegelsen har organisert seg både i militære og paramilitære enheter, samarbeider den med sovjetiske myndigheter for å omgå begrensningene Versaillestraktaten la på tysk gjenopprustning.


== Rolleliste ==


=== Fiktive skikkelser ===
Volker Bruch: Gereon Rath, inspektør i Kölns politi og veteran fra verdenskrigen. Han er stasjonert i Berlin for å oppspore filmmateriale som kan kompromittere høytstående borgere fra hjembyen. Rath har pådratt seg en posttraumatisk stresslidelse, ukontrollerbare skjelveanfall, på grunn av sine frontopplevelser, og er avhengig av morfin for å dempe dem.
Liv Lisa Fries: Charlotte Ritter, en ung kvinne fra fattige forhold som har ambisjoner om å bli den første kvinnelige efterforskeren i byens politikorps. For å spe på familiens svært vanskelige kår har hun virket som deltidsprostituert, men efterhvert får hun innpass i politiet og en stilling som kriminalmedarbeider.
Peter Kurth: inspektør Bruno Wolter, Gereon Raths kollega med forbindelser til det tysknasjonale miljøet og tilknytning til revolusjonær, illegal vorksomhet.
Matthias Brandt: August Benda, den sosialdemokratiske lederen for Berlins politiske politi.
Leonie Benesch: Greta Overbeck, barndomsvenninne av Charlotte Ritter, som skaffer henne post som hushjelp hos familien Benda, men blir forledet til å delta i et attentat mot familiefaren.
Ernst Stötzner: Generalmajor Kurt Seegers i Reichswehr og en av lederne for et kuppforsøk mot den valgte regjeringen.
Denis Burgazliev: oberst Trotsjin, sovjetisk diplomat og offiser i landets hemmelige politi OGPU (ОГПУ), forgjengeren til GRU.
Severija Janušauskaitė: artisten Nikoros / grevinne Svetlana Sorokina, en russisk emigrant med relasjoner både til Sovjetregjeringen og den trotskistiske eksilopposisjonen.
Hannah Herzsprung: Helga Rath, enken efter Anno Rath, Gereon Raths bror. Hun og Gereon har et forhold.
Ivo Pietzker: Moritz Rath, sønnen til Helga og Annon Rath.
Ivan Shvedoff: Alexei Kardakov, lederen av en trotskistisk celle i Berlin.
Lars Eidinger: Alfred Nyssen, storindustriell våpenprodusent.
Anton von Lucke: Stephan Jänicke, en ung detektiv i Berlin-politiet.
Mišel Matičević: Edgar «Armeneren» Kasavian. som driver underholdningsstedet Moka Efti og leder en kriminell organisasjon.
Jens Harzer: Doktor Anno Schmidt, en psykolog som har spesialisert seg på post-traumatiske lidelser. Det er tenkelig at han i realiteten er Gereon Raths antatt omkomne bror og Helga Raths ektemann.
Bryan Ferry: sanger ved kabareten Moka Efti.


=== Historiske skikkelser ===
Detlef Bierstedt: Berlins overborgermester Gustav Böß.
Günter Lamprecht: President Paul von Hindenburg.
Werner Wölbern: Tysklands utenriksminister Gustav Stresemann.
Rolf Kanies: Frankrikes utenriksminister Aristide Briand.
Thomas Thieme: Berlins politipresident Karl Zörgiebel.
Udo Samel: Sjef for Berlins mordkommisjon Ernst «Buddha» Gennat.
David Bunners: Tysklands rikskansler Heinrich Brüning
Michael Schenk: Tysklands siste rikskansler Kurt von Schleicher.
Burkhart Siedhoff: Franz von Papen, Tysklands rikskansler og senere visekansler under Adolf Hitler.


== Opphav ==
De første to sesongene bygger på politiromanen Der nasse Fisch (Den våte fisken, «en uoppklart sak» i tysk politiargot) av Volker Kutscher. Tredje sesong baserer seg på romanen Der stumme Tod (Den stumme døden).


== Produksjon ==
X Filme Creative Pool sikret seg filmrettighetene til Volker Kutschers bokserie i 2013, og planlegningen av dramatiseringen begynte i 2014. I oktober samme år inngikk tv-senderne ARD, Sky Deutschland og Beta Film en avtale om å koprodusere serien. Beta Film fikk ansvaret for den internasjonale distribusjonen.Med et anslått budsjett på rundt 40 til 45 millioner dollar for 16 episoder er serien den mest kostbare ikke-engelsksproglige tv-produksjonen noensinne.Ialt omfattet de to første sesongene over 300 innspillingssteder og 185 dager med cirka 5 000 statister, hva som resulterte i rundt 2 200 timer råfilm.Opptakene begynte i april 2016, og høsten 2017 var to sesonger ferdig innspilt.Ytterligere to sesonger er under produsert, med oktober 2018 som starttidspunkt for innspillingen av tredje sesong. Innspillingen pågikk frem til mars 2019 og gjorde bruk av omtrent 3 000 statister.


=== Innspillingssteder ===
Eksteriørscenene fra Berlin ble tatt opp utendørs i Europas største filmstudio, Studio Babelsberg i Potsdam. Fire gateløp med modulært utskiftbare fasadedeler fremstiller forskjellige strøk i 20-tallets Berlin. Ialt strekker kulissene seg over 15 000 kvadratmeter og har kostet rundt 12 millioner euro (cirka 150 millioner norske kroner). «Bydelene» som er konstruert erstatter et tidligere kulissesett, den såkalte «Berliner Straße» («Berlingate»), som hadde vært i bruk siden 1998, til fordel for en nybygget «Neue Berliner Straße».

Interiørscenene i nattklubben «Moka Efti» ble spilt inn i den tidligere stumfilmkinoen «Delphi» i bydelen Weißensee. Lokalet ble gjenåpnet 2. desember 2017 efter å ha blitt restaurert og delvis ført tilbake til sin opprinnelige tilstand fra 1929, samme år som de første episodene i tv-serien utspiller seg. Kinoen var forfalt i den tiden den lå i DDR. Det opprinnelige «Moka Efti» var et stort dansepalé (Tanzpalast) i Leipziger Straße i byens sentrum, og var blant annet kjent for sine swing-orkestre, hva nasjonalsosialistene mislikte, siden det ikke var «arisk» musikk. Efter krigsutbruddet ved begynnelsen av 1940-tallet ble offentlige dansetilstelninger forbudt. Enda «Moka Efti» var en svært omfattende virksomhet, som blant annet hadde sitt eget konditori, en barbersalong og sekretærer som sto til disposisjon for å ta diktat, ble det ikke drevet bordellvirksomhet i underetasjen, slik det er fremstilt i Babylon Berlin. Imidlertid var det ikke uvanlig med utstrakt prostitusjon på dansesteder av denne typen. Det opprinnelige «Moka Efti» var et stort dansepalé (Tanzpalast) i Leipziger Straße i byens sentrum, og var blant annet kjent for sine swing-orkestre, hva nasjonalsosialistene mislikte, siden det ikke var «arisk» musikk.


== Distribusjon og mottagelse ==
Babylon Berlin er blitt solgt til en rekke utenlandske tv-distributører i over 90 land, deriblant Netflix og NRK, hvor den først ble sendt 1. oktober 2018.Første sesong hadde tysk premiere på Kölns filmfestival 30. september 2017 og tysk tv-premiere 13. oktober. Annen sesong ble først vist på internett og tysk tv i begynnelsen av november 2017.Tredje sesong på tolv episoder debuterte på Sky 24. januar 2020, og er forhåndssolgt til over 100 distributører i mer enn 35 land, deriblant Norge, hvor NRK vil fortsette å sende serien.En fjerde sesong begynte innspilling våren 2021 og er planlagt sendt i annen halvdel av 2022.Serien har gjennomgående mottatt svært positiv kritikk, som legger vekt på det autentiske tidsbildet, realistiske personskildringer og handlingsfylt intrige. På nettstedet Rotten Tomatoes, som samler og vekter filmanmeldelser, scoret serien 100 prosent positiv respons.


=== Utmerkelser ===
I 2018 ble Babylon Berlin tildelt den tyske fjernsynsprisen «Deutscher Fernsehpreis» i fire kategorier, deriblant som beste dramaserie. Den ble også kåret til vinner av fjorten priser i den årlige utdelingen av Tysklands Grimme-Preis, blant annet for beste manus, regi, scenografi og filmmusikk, der gjennomgangsstykket er sangen «Zu Asche, zu Staub». Under Shanghais årlige tv-festival hedret juryen serien med hovedpremien, «Magnolia-prisen».Volker Bruch, som spiller den mannlige hovedrollen, mottok i 2018 den tyske filmprisen Goldene Kamera for sin innsats i serien. I tillegg ble både han, Peter Kurth og Liv Lisa Fries hedret med Grimme-prisen 2018 for beste rolletolkninger.
Samme år ble Babylon Berlin kåret til «årets tv-begivenhet» under utdelingen av den østerrikske film- og fjernsynsprisen Romy, som ble opprettet i 1990 til minne om Romy Schneider.Bayerns delstatsregjering tildelte serien spesialprisen under arrangementet Bayerischer Fernsehpreis 18. mai 2018.Serien er også kåret til vinner i European Film Awards' nystiftede tv-kategori «beste fiksjonsserie». Prisen ble utdelt 7. desember 2019 i Berlin.


== Referanser ==


== Eksterne lenker ==
(en) Babylon Berlin på Internet Movie Database 
(no) Babylon Berlin hos Filmfront 
(no) Babylon Berlin på NRK TV 
(en) Babylon Berlin på AllMovie 
(en) Babylon Berlin på Rotten Tomatoes 
Babylon Berlin, offisiell trailer på Youtube
Zu Asche zu Staub, offisiell video på Youtube
Babylon Berlin på NRK. (Krever norsk IP-adresse)